[{"text_idx": "#000001", "text": "Cyflwynir yn y gyfrol hon gynnyrch barddol Syr Dafydd Trefor, rheithor Llaneugrad a Llanallgo ym Mo\u0302n, a bardd yn ei amser hamdden. Gellir mentro cynnig c.1460 yn ddyddiad ei eni, a c.1528 yn ddyddiad ei farwolaeth o\u2019r Pla Du, yn henddyn (yn ei oes) tua 68 oed. Ymhlith ei gerddi hynod amrywiol ceir cywyddau mawl a marwnad; nifer o gywyddau gofyn \u2013 un yn deisyf un o dair telyn Edward Sirc ac o bosibl yn cyfeirio at un o alawon Robert ap Huw \u2018Cainc Dafydd Broffwyd\u2019; yn ogystal a\u0302 chywyddau crefyddol (er nad cymaint a\u0302\u2019r disgwyl), yn eu plith folawd hyfryd i Santes Dwynwen, nawddsantes cariadon Cymru."}, {"text_idx": "#000002", "text": "Offeiriad Catholig i\u2019r uchelwyr oedd Syr Dafydd Trefor. Gyda\u2019r bonedd a\u2019u bywyd bras y mwynha\u0302i dreulio\u2019i amser, a chyda\u2019u hoffter o bleserau\u2019r byd hwn yr oedd yn ymdroi er iddo ganu i fyrdra bywyd a byrhoedledd ei wychder. Efallai mai\u2019r elfen gymdeithasol-hanesyddol hon fydd atyniad pennaf gwaith Syr Dafydd Trefor gan fod ei gerddi yn ddrych diddorol o fywyd offeiriad diwylliedig ym Mo\u0302n yn union cyn y Diwygiad Protestannaidd."}]